Mandelas het glo nie geld vir regsgeding nie – praag.co.za
Mandelas het glo nie geld vir regsgeding nie
Mandela-familielede wat Mandla Mandela oor die verskuiwing van die oorskot van drie van oudpres. Nelson Mandela se kinders gedagvaar het, is glo te arm om hul eie prokureurs aan te stel.
Rhodes-universiteit, wat gratis regshulp aanbied, het aan die Sunday Times bevestig dat dié instelling vir die hofsaak betaal het.
Die universiteit se regskliniek het aan die koerant gesê hy het vasgestel dat sommige van die familielede "behoeftiges" was, maar wou nie uitbrei oor die kriteria wat gebruik word om vas te stel wie in aanmerking vir befondsing kan kom nie.
Die Sunday Times het Ndaba Mandela genader om te vra of sy familielede aansoek om regshulp gedoen het, en of hy sy familielede as behoeftiges beskou.
Hy het net gesê: "Wees versigtig oor jou bronne."
Makaziwe Mandela het nie gereageer toe sy vir kommentaar genader is nie.
Mandla Mandela se woordvoerder, Freddy Pilusa, sê die regskliniek se bewering dat van die familielede behoeftiges is, is "absurd."
Intussen is die hoofman se oupa steeds besig om in die hospitaal aan te sterk.
Mandela is op 8 Junie weens 'n knaende longkwaal in die hospitaal opgeneem. Hy het vroeër die week sy 95ste verjaardag in die harthospitaal deurgebring waar hy glo TV kyk en vir besoekers waai volgens een van sy familielede. – Sapa
Skrywer Dan RoodtGepubliseer op 22 Julie 2013 Kategorieë Nuus, Suider-AfrikaSleutelwoord Mandela, Mandla Mandela, prokureurs, regshulp, regskoste, Rhodes-universiteit